СПОРАЗУМЕНИЕ

**за**

**реда и условията за отразяване в програмите на Българското национално радио на предизборната кампания за изборите за народни представители за Народно събрание, насрочени за 14 ноември 2021 г.**

Днес, ………………2021 г. в гр. София, между:

**БЪЛГАРСКОТО НАЦИОНАЛНО РАДИО**, представлявано от Милен Митев – и.д. Генерален директор на БНР, от една страна

и

**ПРЕДСТАВИТЕЛИ** на партиите, коалициите и инициативните комитети, регистрирани за участие в изборите за народни представители на 14 ноември 2021 г. от друга страна

на основание чл. 189, ал. 4 от Изборния кодекс,

**СЕ ПОДПИСА НАСТОЯЩОТО СПОРАЗУМЕНИЕ:**

**I. ОБЩИ РАЗПОРЕДБИ**

1.1. Отразяването на предизборната кампания по Българското национално радио ще се осъществява в съответствие с изискванията на Изборния кодекс и Решенията на ЦИК, както и всички действащи нормативни актове, относими към провеждането на избори за народни представители.

1.2. Формите на предизборната кампания в програмите на БНР и цените, по които се заплаща всяка предизборна форма, са определени в Тарифа, по която партиите, коалициите и инициативните комитети заплащат предизборните предавания по Българската национална телевизия и Българското национално радио и техните регионални центрове при произвеждането на изборите за президент и вицепрезидент и за народни представители на 14 ноември 2021 г., приета с Постановление № 310 от 29 септември 2021 г. на Министерския съвет на Република България. Заплащането на предизборни форми със средства от медийни пакети се извършва по реда, определен с решение на ЦИК.

1.3. Българското национално радио ще отразява обективно и справедливо проявите на кандидатите, регистрирани от партиите, коалициите и инициативните комитети, при зачитане на тяхната равнопоставеност и значимост, правата и доброто име на всеки кандидат, въз основа на правила, приети от ЦИК и спазване на действащото законодателство и добрата журналистическа практика, установена в Етичния кодекс на българските медии.

1.4. Не се допуска използването в готовите за излъчване клипове в рамките на предизборната кампания на елементи от търговска реклама, както и участието на кандидати и представители на партии и коалиции в излъчваните търговски реклами.

1.5. Не се допуска излъчването на предизборни прояви на партии, коалиции и инициативни комитети, както и участия в прояви, независимо от техния характер, които могат да се интерпретират като прояви и елементи на предизборна дейност на партиите, коалициите и инициативните комитети, извън времето, определено за предизборната кампания.

1.6. Забранява се в търговска реклама да се отправят политически внушения в полза или вреда на кандидат, партия, коалиция или инициативен комитет.

1.7. БНР няма право да излъчва анонимни материали, свързани с предизборната кампания.

1.8. БНР няма да носи отговорност за съдържанието на предоставените от партии, коалиции и инициативни комитети предизборни форми. В случай, че на БНР бъде наложена санкция поради съдържанието на предизборен клип, хроника или друга форма, предоставена от партия, коалиция или инициативен комитет, същите се задължават да заплатят на БНР обезщетение в размер на наложената санкция.

1.9. В случай, че установи, че съдържанието на предоставен от партия, коалиция или инициативен комитет материал във връзка с предизборната кампания, нарушава закона или общоприетите морални норми, БНР незабавно уведомява предоставилата материала партия, коалиция или инициативен комитет за това обстоятелство. В тези случаи БНР има право да не излъчи материала, докато съдържанието му не бъде коригирано в съответствие с изискванията на закона и общоприетите морални норми.

1.10. Безплатно от БНР ще бъдат излъчвани встъпителните и заключителните клипове по т. 2.2 и т. 2.3. и диспутите по т. 3.5., т. 3.6. и т. 3.7.

1.11. БНР има право да не излъчи форма на предизборна кампания съгласно това споразумение, ако излъчването не е заявено в уговорения в споразумението ред, ако заявилият излъчването не е заплатил дължимото възнаграждение съгласно споразумението и Постановление № 310 от 29 септември 2021 г. на Министерския съвет (за платени форми), или ако предоставеният материал не отговаря на техническите изисквания, посочени в същото или не е подаден в сроковете, уговорени в това споразумение, включително в случаите на т. 1.13.

1.12. Материалите за излъчване или публикуване на сайта на БНР съгласно настоящото споразумение се предоставят на БНР от упълномощени представители на партиите, коалициите и инициативните комитети и се приемат по електронна поща или срещу подпис на приносителя.

1.13. Всички видео файлове, предназначени за публикуване на сайта на БНР се преглеждат от техническите екипи, преди тяхното публикуване. Когато видео файловете са с лошо качество, което прави невъзможно или затруднява тяхното възприемане от аудиторията (много смущения, неясен говор или картина, големи разлики в нивото на звука и др.), БНР уведомява съответната партия, коалиция или инициативен комитет да коригира видео файл. Ако файлът не бъде коригиран в срока за получаване на материала съгласно споразумението, БНР не носи отговорност за неговото публикуване.

1.14. Всички звукови файлове, предназначени за ефирно излъчване в програмите на БНР, се прослушват от технически екипи преди тяхното излъчване. Когато звуковите файлове са с лошо качество, което прави невъзможно или затруднява тяхното възприемане от слушателите (много смущения, неясен говор, големи разлики в нивото на звука и др.), БНР уведомява съответната партия, коалиция или инициативен комитет да коригира звуковия файл. Ако файлът не бъде коригиран в срока за получаване на материала съгласно споразумението, БНР не носи отговорност за неговото излъчване.

1.15. Началните часове на предизборните форми, договорени в това споразумение, могат да се променят, когато това се налага за изпълнение на нормативни задължения на БНР по чл. 51 и 52 от Закона за радиото и телевизията, които не са били индивидуализирани към момента на подписване на споразумението. В такива случаи БНР уведомява незабавно подписалите или присъединили се към споразумението политически сили и излъчва съответните предизборни форми непосредствено след изпълнение на съответното нормативно задължение, като спазва принципа за равнопоставеност на политическите сили.

1.16. В програмите на БНР се отразяват едновременно предизборните кампании за избори за президент и вицепрезидент и за избори за народни представители. Когато в един и същ часови пояс и/или предизборен блок се излъчват платени форми и за двете кампании, най-напред се излъчват платените форми за кампанията за изборите за президент и вицепрезидент на републиката, следвани от платените форми за кампанията за изборите за народни представители за народно събрание

1.17. Неразделна част от настоящото споразумение са Правилата за отразяване в програмите на БНР на предизборните кампании и изборите за президент и вицепрезидент и изборите за народни представители, насрочени за 14 ноември 2021 г., утвърдени от и.д. генералния директор на БНР. С подписа си под това споразумение, представителите на партиите, коалициите и инициативните комитети, регистрирали кандидати за участие в предсрочните изборите за народни представители декларират, че са запознати с текста на правилата и приемат да спазват същите, когато е приложимо.

# IІ. ВСТЪПИТЕЛНИ И ЗАКЛЮЧИТЕЛНИ КЛИПОВЕ

2.1. Предизборната кампания в програмите на БНР се открива и закрива с клипове на партиите, коалициите и инициативните комитети с продължителност до 40 (четиридесет) секунди, които се излъчват безплатно.

2.2. Встъпителните клипове ще се излъчат по програма „Хоризонт“ на БНР, с поредност съгласно изтегления в ЦИК на основание чл. 192, ал. 1 от Изборния кодекс жребий. Встъпителните клипове ще бъдат излъчени на 15 октомври 2021 г. (петък) след емисията новини в 19:00 ч.

2.3.Заключителните клипове ще се излъчват по програма „Хоризонт” на БНР, съгласно изтегления в ЦИК жребий на основание чл. 192, ал. 1 от Изборния кодекс, на 12 ноември 2021 г. (петък), след емисията новини в 19:00 ч.

2.4 Съдържанието на клиповете трябва да съответства на изискванията на Конституцията и законите в Република България. БНР няма да носи отговорност, включително и по Закона за радиото и телевизията, в случай, че предоставените за излъчване материали излизат извън законовите ограничения, добрия тон и/или правилата на морала.

2.5. Политическите партии, коалициите и инициативните комитети предоставят за излъчване встъпителните и заключителните клипове на запис, в срокове, както следва:

2.5.1. встъпителни клипове – до 18:00 часа на 14 октомври 2021 г.;

2.5.2. заключителни клипове – до 18:00 часа на 10 ноември 2021 г.;

2.6. Записите трябва да бъдат предоставени във формат WAV 16bit 44.1 kHz с продължителност до 40 (четиридесет) секунди..

**ІІI. ДИСПУТИ**

3.1. Безплатните диспути съгласно чл. 195, ал. 1 от Изборния кодекс, ще се излъчват на живо по програма „Хоризонт“ и по програма „Христо Ботев“. Безплатните диспути съгласно чл. 196, ал. 1 от Изборния кодекс ще се излъчват на живо в регионалните програми на БНР.

3.2. В диспутите могат да участват представители на партиите, коалициите и инициативните комитети или техните регистрирани кандидати. В един диспут може да участва само по един представител на партиите, коалициите, инициативните комитети или техен кандидат. Участие на представител на партиите, коалициите, инициативните комитети или техен кандидат се допуска единствено на място в студиото на съответната програма на БНР.

3.3. Времето на участниците в безплатните диспути се разпределя поравно, а в платените – според заявката на съответната партия, коалиция или инициативен комитет.

3.4. Партиите, коалициите и инициативните комитети, регистрирали кандидати за участие в изборите, заявяват участието на своите представители или кандидати в съответния диспут в срок най-късно до 48 часа преди началото на диспута.

3.5. Безплатните диспути по **програма „Хоризонт”** ще се излъчват както следва:

3.5.1 На 22.10.2021 г., от 10:05 ч. до 12:00 ч. с тема: **„Законодателна дейност, съдебна реформа, борба с корупцията, национална сигурност“** - водещ Силвия Великова;

3.5.2 На 29.10.2021 г., от 10:05 ч. до 12:00 ч. с тема: **„Социална политика, здравеопазване, образование“** - водещ Даниела Големинова;

3.5.3. На 05.11.2021 г., от 10:05 до 12:00 ч. с тема **„Икономика, енергетика, инфраструктура, зелени политики“** - водещ Юлияна Корнажева;

3.5.4. На 12.11.2021 г., от 10:05 до 12:00 ч. с тема**: „Култура и медии, външна политика, политика за българите в чужбина“** - водещ Ирина Недева;

3.6. Безплатният диспут по **програма „Христо Ботев“** ще се излъчва на 08.11.2021 г., от 08:05 ч. до 10:00 ч. с тема: „**Здравеопазване - законодателство и реформа“** - водещ: Александър Райчев;

3.7. Безплатния диспут по **регионалните програми на БНР** ще се излъчват както следва:

3.7.1. по програма **„Радио София“** - на 04.11.2021 г., от 14:00 ч. до 16:00 ч. с тема: **„Реформа в сферата на здравеопазването, управление на ковид кризата и ваксинационния процес. Необходимост от модернизация на лечебните заведения и изграждане на специализирана детска болница“** - водещ Божидар Янев;

3.7.2. по програма **„Радио Благоевград“** - на 28.10.2021 г., от 10:05 ч. до 12:00 ч. с тема „**Управленски приоритети. Подобряване на социално-икономическия живот и сигурността на гражданите. Законодателна дейност, съдебна реформа, борба с корупцията“ -** водещ Давид Калпачки;

3.7.3. по програма **„Радио Бургас“** - на 21.10.2021 г., от 13:05 ч. до 15:00 ч.с тема: **„След изборите - накъде? Възможна ли е нова политическа криза? Коалиционно управление или правителство на малцинството? -** водещ Мариян Иванов;

3.7.4. по програма **„Радио Варна“** - на 23.10.2021 г., от 10:10 ч. до 12:00 ч. с тема: **„Икономически, инфраструктурни и инвестиционни проблеми на Черноморието и Североизточна България. Възможности и идеи за разрешаването им, отразени в програмите на политическите партии и коалиции“** - водещ Георги Бекяров;

3.7.5. по програма **„Радио Видин“** – на 25.10.2021 г., от 09:10 ч. до 11:00 ч. с тема: **„Северозападна България през следващите 4 години – социална политика, икономика, инфраструктура“** - водещ Цветомир Цветанов;

3.7.6. по програма **„Радио Кърджали** - на 19.10.2021 г., от 10:10 ч. до 12:00 ч. с тема: **„Развитие на Източните Родопи през погледа на политическите сили. Нови работни места, повишаване на доходите, инвестиции, здравеопазване и подпомагане в условия на пандемия, необходимост от реформи“** - водещ Галина Стефанова;

3.7.7. по програма „**Радио Пловдив“** – на 28.10.2021 г., от 10:05 ч. до 12:00 ч., с тема: **„България по пътя на успеха. Предизвикателства, управленски приоритети и политики за развитие на региона и страната**“ - водещ: Антоанета Петричанска;

3.7.8. по програма „**Радио Стара Загора**“ – на 26.10.2021, от 10:05 ч. до 12:00 ч. с тема: **„Приоритети в работата на Народното събрание. Политики за развитието на региона и страната“** - водещ Десислав Тенев;

3.7.9. по програма „**Радио Шумен**“ – на 20.10.2021 г., от 13:05 ч. до 15:00 ч. с тема: **„Законодателни политики и отражението им в регионите“** - водещ: Людмила Борисова.

3.8. С оглед спазване на противоепидемичните мерки в страната и опазване живота и здравето на водещите и участниците в диспутите, капацитетът на студията, в които ще се провеждат диспутите по програмите **„Хоризонт“, „Радио Бургас“, „Радио Видин“, „Радио Стара Загора“ и „Радио Шумен“,** се определя на **до 4 човека едновременно** при спазване на следния регламент за участие:

3.8.1. При заявено участие от страна на 5 до 8 партии, коалиции или инициативни комитети, диспутът се разделя на две равни по време части с равен брой участници;

3.8.2. При заявено участие от страна на 9 до 12 партии, коалиции или инициативни комитети, диспутът се разделя на три равни по време части с равен брой участници;

3.8.3. При заявено участие от страна на 13 до 16 партии, коалиции или инициативни комитети, диспутът се разделя на четири равни по време части с равен брой участници;

3.8.4. При заявено участие от страна на 17 до 20 партии, коалиции или инициативни комитети, диспутът се разделя на пет равни по време части с равен брой участници;

3.8.5. При заявено участие от страна на 21 или повече партии, коалиции или инициативни комитети, диспутът се разделя на шест равни по време части с равен брой участници;

3.8.6. Разпределението на участниците в частите на диспута се определя съгласно жребия, проведен от ЦИК.

3.8.7. Когато участниците не могат да се разпределят поравно в частите на диспута, в последната част от диспута се включват повече или по-малко участници, като времетраенето на частите на диспута се съобразява, така че всички участници в даден диспут да имат равно време.

3.8.8. При заявено участие на повече от 10 (десет) представители на партии, коалиции и инициативни комитети в рамките на един безплатен диспут, времето на диспута се удължава с 1 час, за което участниците се уведомяват не по-късно от 24 часа преди провеждането на съответния диспут.

3.8.9. Между всеки две части на даден диспут се предвиждат 10 минути за дезинфекция и проветряване на студиото, които са включени в обявеното общо времетраене на диспута.

3.9. С оглед спазване на противоепидемичните мерки в страната и опазване живота и здравето на водещите и участниците в диспутите, капацитетът на студията, в които ще се провеждат диспутите по програмите **„Христо Ботев“, „Радио София“, „Радио Благоевград“, „Радио Варна“, „Радио Кърджали“ и „Радио Пловдив“,** се определя на **до 7 човека едновременно** при спазване на следния регламент за участие:

3.9.1.При заявено участие от страна на 8 до 14 партии, коалиции или инициативни комитети, диспутът се разделя на две равни по време части с равен брой участници;

3.9.2. При заявено участие от страна на 15 до 21 партии, коалиции или инициативни комитети, диспутът се разделя на три равни по време части с равен брой участници;

3.9.3. При заявено участие от страна на 22 или повече партии, коалиции или инициативни комитети, диспутът се разделя на четири равни по време части с равен брой участници;

3.9.4. Разпределението на участниците в частите на диспута се определя съгласно жребия, проведен от ЦИК.

3.9.5. Когато участниците не могат да се разпределят поравно в частите на диспута, в последната част от диспута се включват повече или по-малко участници, като времетраенето на частите на диспута се съобразява, така че всички участници в даден диспут да имат равно време.

3.9.6. При заявено участие на повече от 14 (четиринадесет) представители на партии, коалиции и инициативни комитети в рамките на един диспут времето на диспута се удължава с 1 час, за което участниците се уведомяват не по-късно от 24 часа преди провеждането на съответния диспут.

3.9.7. Между всеки две части на даден диспут се предвиждат 10 минути за дезинфекция и проветряване на студиото, които са включени в обявеното общо времетраене на диспута.

3.10. При неявяване на заявен участник в безплатен диспут или недопускане на участник при условията на т. 3.21., общата продължителност на диспута се намалява с предвиденото за него време, като се запазва равното планирано време на всички явили се и допуснати участници.

3.11. **Платените** радиодиспути по **програма „Хоризонт“** ще се излъчват както следва:

3.11.1. На 23.10.2021 г., от 13:05 ч. до 14:00 ч. с тема: **„Сривът на доверието към политическите партии и Народното събрание – как ще работи новият парламент“** - водещ Валерия Николова;

3.11.2. На 30.10.2021 г., от 13:05 ч. до 14:00 ч. с тема: **“Ковид пандемията – възстановяването и мерките, между митовете и реалността**“ водещ Людмила Железова;

3.11.3. На 06.11.2021 г., от 13:05 ч. до 14:00 ч. с тема: **„За отношенията на Балканите и българската политика“** - водещ Деян Йотов.

3.12. **Платените** радиодиспут по **програма „Христо Ботев“** ще се излъчват както следва:

3.12.1.На 27.10.2021 г., от 08:05 ч. до 09:00 ч. с тема: **„Пенсионна реформа - консервативна ли трябва да бъде политиката по отношение на пенсиите и възможен ли е компромисен вариант?“** водещ Александър Райчев;

3.12.2. На 02.11.2021 г., от 08:05 ч. до 09:00 ч. с тема“ „**Какви са начинът и механизмите в България да бъде изградена нова икономика - по-иновативна, основана на производства с по-висока добавена стойност? За какъв срок може да стане това?“** - водещ - Нина Цанева.

3.13. **Платените** радиодиспути по регионалните програми на БНР ще се излъчват както следва:

3.13.1. по програма „**Радио София“** – на 11.11.2021 г., от 14:00 ч. до 15:00 ч. с тема: **„Повишаване на резултатите в средното и висше образование в България. Развитие на дуалните форми на обучение и връзката им с бизнеса“** - водещ Катя Василева;

3.13.2. по програма „**Радио Благоевград**“ – на 05.11.2021 г., от 10:05 ч. до 11:00 ч. с тема: **„Предизвикателства пред България през следващите четири години. Необходими секторни реформи. Външна политика: Европа на регионите; геополитика на Балканите“ -** водещ Бойка Браткова;

3.13.3 по програма „**Радио Бургас**“ – на 04.11.2021 г., от 13:05 ч. до 15:00 ч. с тема **„Управление на здравната криза. Мерки за подпомагане на бизнеса. Стратегия за възстановяване на икономиката. Туризъм в условията на пандемия“** - водещ Даниела Костадинова;

3.13.4. по програма „**Радио Варна**“ – на 06.11.2021 г., от 10:10 ч. до 12:00 ч с тема **„Политики за хората - социална, здравна, образователна и демографска, в програмите на политическите партии и коалиции. Мерки в борбата с КОВИД 19“** - водещ Валери Великов;

3.13.5. по програма „**Радио Видин**“ – на 02.11.2021 г., от 09:15 ч. до 10:30 ч. с тема **„Политики за развитието на Северозападна България – социална сфера, земеделие, инвестиции, туризъм“** водещ Цветомир Цветанов;

3.13.6. по програма „**Радио Видин**“ - на 08.11.2021 г., от 09:15 ч. до 10:30 ч. с тема: **„Развитието на Северозападна България през следващите 4 години - демография, подобряване на благосъстоянието и сигурността на гражданите, здравеопазване и образование“** - водещ Йорданка Петрова;

3.13.7. по програма „**Радио Кърджали“ –** на 26.10.2021 г., от 11:10 ч. до 12:00 ч. с тема: **„Политики за преодоляване на негативните тенденции. Икономическо развитие, образование, здравеопазване, социални дейности“** - водещ Петя Тенева;

3.13.8. по програма **„Радио Кърджали“** – на 02.11.2021 г., от 11:10 ч. до 12:00 ч. с тема: **„България и област Кърджали сега и в края на мандата на новия парламент. Мерки за подпомагане на бизнеса в условия на пандемия и възстановяване на икономиката**“ - водещ Радка Петкова;

3.13.9. по програма **„Радио Кърджали“** - на 09.11.2021 г., от 11:10 ч. до 12:00 ч. с тема: **„Промяната на страната. Необходимост или популизъм. Социална политика, доходи, данъци. Политики за хората и бизнеса“** - водещ Илияна Типова;

3.13.10. по програма „**Радио Пловдив**“ **-**  на 21.10.2021 г., от 10:05 ч. до 11:00 ч. с тема **„Подкрепа и развитие за бизнеса, туризъм, инвестиции, еврофондове, икономика, енергетика. Електронно правителство и модерно образование“** - водещ Емил Костов;

3.13.11. по програма **„Радио Пловдив“** – на 04.11.2021 г., от 10:05 ч. до 11:00 ч. с тема: **„Социална България. Прозрачно разпределение на обществения ресурс. Социална политика, доходи, данъци, пенсионна система“** - водещ Елена Крушкова;

3.13.12. по програма **„Радио Пловдив“ – на 11.11.2021 г., от 10:05 ч. до 11:00 ч. с тема: „България днес и след четири години. Възстановяване след ковид пандемията. Здравеопазване. Съдебна система, борба с корупцията. Управленски приоритети и политики за хората“** - водещ Антония Попова;

3.13.13. по програма „**Радио Стара Загора“** –на 09.11.2021 г., от 11:05 ч. до 12:00 ч. с тема: **„Социално-икономическо развитие на региона и перспективата пред въглищната индустрия и енергийния комплекс "Марица изток" в контекста на Зелената сделка“** - водещ Таня Балабанова;

3.13.14. по програма „**Радио Шумен**“ – на 03.11.2021 г., от 13:05 ч. до 15:00 ч. с тема: **„Законодателството в областта на здравеопазването, социалните дейности, образованието и правораздаването“.** - водещ Розалина Чернева.

3.14. Участниците в диспутите се определят от партиите, коалициите и инициативните комитети. Техните имена се изпращат в БНР от представляващия съответната партия, коалиция или комитет, заедно със заявката за участие в съответния диспут. Времето за участие в диспута се разпределя поравно при безплатните диспути и съобразно заявката – при платените.

3.15. Заявките за участие в платените диспути се приемат по реда на тяхното подаване. След изчерпване на цялото предвидено време за даден платен диспут и/или запълване на капацитета на студиото на съответната програма, описани в чл. 3.8 и чл. 3.9 от споразумението, последващи заявки за участие в същия не се приемат, като заявилите участие се уведомяват за това обстоятелство в срок до 12 часа след подаването на заявката.

3.16. Участниците в диспута трябва да бъдат в сградата на БНР София или съответното РРС най-малко 30 минути преди началото на съответния диспут. Те се легитимират с лична карта. БНР не носи отговорност за участието или неучастието на лице, което не спази посочения срок.

3.17. Заплащането на сумите, дължими за участие в платените диспути, се извършва авансово, до 24 часа преди началото на съответния радиодиспут.

3.18. Диспутите протичат под формата на отговори от страна на участниците на задавани от водещия въпроси. Водещият следи всеки от участниците в безплатните диспути да получи равна възможност за участие в диспута, като предоставя еднакво време за отговор на всеки участник. Редът за встъпителните и заключителните изявления в диспутите по програмите „Хоризонт“ и „Христо Ботев“ се определя съгласно изтегления от ЦИК жребий, а за регионалните програми - по жребия на съответните районни избирателни комисии по седалището на съответната радиостанция. Въпросите в диспутите се определят от водещия.

3.19. Участниците в безплатните диспути имат свобода за преценка на времето, необходимо им за отговор на отделните въпроси, като общото време за отговори на всеки участник се следи от водещия, който носи отговорност за спазване на принципа на равнопоставеност на всички участници в диспута.

3.20. При заявяване на участие за конкретен безплатен диспут само от един участник, диспутът не се провежда, а на участника се предоставят до 10 минути за изявление и/или разговор с определения за водещ на диспута.

3.21. До участие в диспути не се допускат лица, които при явяването си проявяват видими симптоми на настинка или грип, както и лица, които са във видимо нетрезво състояние или под влияние на упойващи вещества. При явяване на такива лица, същите не се допускат в сградите на БНР и БНР не носи отговорност за неучастието на съответната партия, коалиция или инициативен комитет в диспута.

3.22. Във връзка с обявената извънредна епидемична обстановка в страната:

3.22.1. всички участници в диспутите са длъжни да носят маски по време на пребиваването си в сградите на БНР;

3.22.2. всички участници в диспутите са длъжни да носят маски по време на престоя си в сградите на БНР, с изключение на студиото, където се провежда диспута;

3.22.3. БНР създава организация за осигуряване в студията на физическа дистанция между участниците в диспута, включително водещия, най-малко от 1,5 м един от друг;

3.22.4. БНР се задължава да осигури на участниците в диспутите лични предпазни средства – маски и ръкавици – за участниците;

3.22.5. БНР дезинфекцира студията, в които се провеждат диспути, след всеки диспут или група.

3.23. Всички диспути ще бъдат излъчвани на живо на интернет страниците на БНР, при условие, че участниците в диспута са дали съгласието си за това.

3.24. В случай, че даден водещ няма възможност да води даден диспут по причини, които не зависят от него или от БНР, диспутът ще се води от друг водещ, измежду изброените в това споразумение.

# ІV. ПРЕДИЗБОРНИ ХРОНИКИ

4.1. БНР ще отразява предизборните прояви на партиите, коалициите и инициативните комитети чрез излъчване на материали с времетраене до 3 (три).

4.2. Предизборната хроника се излъчва в периода на предизборната кампания в следните часови пояси:

4.2.1. по програма „Хоризонт“- всеки ден – 06:40 – 07.00, 14:40 – 15:00, 20:05 – 20:20 часа;

4.2.2. по програма „Радио София“ - всеки ден след новините в 10:00 и 16:00 часа;

4.2.3. по програма „Радио Благоевград“ всеки ден след новините - 08:00, 09:00, 10:00, 11:00, 13:00, 14:00, 15:00, 16:00, 17:00, 19:00, 20:00, 21:00, 22:00 часа

4.2.4. по програма „Радио Бургас“ - всеки ден след новините в 08:00, 10:00, 11:00, 13:00, 14:00, 16:00, 17:00, 19:00 часа;

4.2.5. по програма „Радио Варна“ всеки ден след новините от 06:00 до 23:00 часа;

4.2.6. по програма „Радио Видин“ всеки делник след новините в 08:00, 10:00, 11:00, 13:00, 14:00, 16:00, 17:00, 19:00 ч. и всяка събота и неделя след новините в 08:00, 14:00, 16:00 и 17:00 ч.;

4.2.7. по програма „Радио Кърджали“ - делнични дни и неделя - 09:10 - 09:20, 14:10 - 14:20, 17:10 - 17:20, 19:30 - 19:40; събота - 12:20 - 12:30, 14:10 - 14:20, 17:10 - 17:20 и 19:30 - 19:40 ч.;

4.2.8. по програма „Радио Пловдив“ - всеки ден след новините от 06:00 до 20:00 часа;

4.2.9. по програма „Радио Стара Загора“ - всеки ден след новините от 06:00 до 23:00 часа (с изключение на 18:00 часа);

4.2.10. по програма „Радио Шумен“ - всеки ден след новините 06:00, 10:00, 13:00, 16:00 и 19:00 часа;

4.3. Рубриката ще бъде обозначена в началото и в края със звуков сигнал. Редът за участие в предизборните хроники се определя съгласно изтегления в ЦИК жребий.

4.4. Информации и заявки за излъчване на хрониките се предоставят както следва:

4.4.1. за емисиите преди 15.00 часа – най-късно **до 16:00 часа на предходния ден;**

4.4.2. за емисиите след 15.00 часа – най-късно **до 12:00 часа на същия ден.**

4.5. Заплащането на дължимите суми за излъчване на хрониките се извършва авансово, в срок до 24 часа преди излъчване на съответната хроника.

4.6. При изпращане на готови звукови файлове, същите следва да са във формат WAV 16bit 44.1 KHz., освен когато това е технологично невъзможно поради естеството на записа. БНР не носи отговорност за качеството на материалите при неспазване на тези изисквания.

## V. ПРЕДИЗБОРНИ КЛИПОВЕ

5.1. Извън времето за излъчване на предизборни предавания по раздел ІІ-ри, ІІІ-ти и IV-ти, страните се съгласяват предизборната кампания на партиите, коалициите и инициативните комитети, регистрирани в ЦИК, да бъде отразявана чрез излъчване на предизборни агитационни клипове с продължителност **до 1 (една) минута.**

5.2. Клиповете по т. 5.1. ще се излъчват в посочените часове с изключение на часовете, в които се излъчват диспути в програмите на БНР както следва:

5 2.1. по програма „Хоризонт“ всеки ден след новините - 06:00, 08:00, 09:00 (без събота и неделя), 10:00 (без неделя), 11:00 (без неделя), 13:00, 14:00, 15:00, 16:00, 17:00 и 19:00 ч.;

5.2.2. по програма „Христо Ботев“ всеки ден от понеделник до петък – 08:10 – 08:30 ч.

5.2.3. по програма „Радио София“ всеки ден – 08:40 – 09:00, 12:30 – 13:00, 15:30 – 16:00 ч.;

5.2.4. по програма „Радио Благоевград“ всеки ден след новините в 08:00, 09:00, 10:00, 11:00, 13:00, 14:00, 15:00, 16:00, 17:00, 19:00, 20:00, 21:00 и 22:00 ч.;

5.2.5. по програма „Радио Бургас“ всеки ден след новините – 08:00, 10:00, 11:00, 13:00, 14:00, 16:00, 17:00, 19:00 ч.;

5.2.6. по програма „Радио Варна“ всеки ден след новините от 06:00 до 23:00 ч.;

5.2.7. по програма „Радио Видин“ в всеки делник след новините в 08:00, 10:00, 11:00, 13:00, 14:00, 16:00, 17:00, 19:00 ч. и всяка събота и неделя след новините в 08:00, 14:00, 16:00 и 17:00 ч.;

5.2.8. по програма „Радио Кърджали“ делнични дни и неделя - 09:50 - 10:00, 10:50 – 11:00, 11:50 – 12:00, 16:50 - 17:00, 17:50 – 18:00, 18:50 – 19:00, 19:50 - 20:00; събота - 12:20 - 12:30, 16:50 - 17:00, 17:50 – 18:00, 18:50 – 19:00, 19:50 - 20:00 ч.

5.2.9. по програма „Радио Пловдив“ всеки ден след новините и предизборните хроники от 06:00 до 20:00 ч.;

5.2.10. по програма „Радио Стара Загора“ всеки ден след новините и предизборните хроники от 06:00 до 23:00 часа (с изключение на 18:00 часа)

5.2.11. по програма „Радио Шумен“ всеки ден след новините и предизборните хроники в 06.00, 10.00, 13.00, 16.00 и 19.00 часа.

5.3. Редът за излъчване на предизборните клипове се определя съгласно изтегления в ЦИК жребий.

5.4.Клиповете по този раздел се заплащат авансово в срок от 24 часа преди заявения час на излъчване по Тарифата, определена с Постановление № 310 от 29.09.2021 г. на Министерския съвет на Република България.

5.5.Съдържанието на клиповете следва да съответства на изискванията на Конституцията и действащите закони в Република България. БНР няма да носи отговорност, включително и по Закона за радиото и телевизията, в случай, че посланията излизат извън законовите ограничения, добрия тон и морала.

5.6. Клиповете се предоставят за излъчване на запис **най-късно 24 часа преди предвиденото излъчване.** Записът трябва бъде във формат WAV 16bit 44.1 kHz.

5.7. БНР не носи отговорност за качеството на клиповете при неспазване на изискванията по предходната точка от страна на партия, коалиция или инициативен комитет.

**VI. ДРУГИ ПЛАТЕНИ ФОРМИ**

6.1. Освен изброените по-горе форми за отразяване на предизборната кампания по програмите на БНР, партиите, коалициите и инициативните комитети могат на основание чл.189, ал.1 от Изборния кодекс да използват и други форми за отразяване, като:

6.1.1. интервю - с времетраене от 3 (три) до 15 (петнадесет) минути;

6.1.2. кратък фичър до 5 (пет) минути;

6.1.3. визитка – с времетраене до 3 (три) минути;

6.1.4. платен репортаж – с времетраене до 3 (три) минути;

6.1.5. блиц интервю - с времетраене до 3 (три) минути;

6.1.6. предизборни материали в интернет страницата на БНР – банери, ПР публикации, подкаст.

6.2. Формите по т. 6.1.1 – 6.1.5. ще се излъчват в програмите на БНР в посочените часове с изключение на часовете, в които се излъчват диспути, както следва:

6.2.1. по програма „Хоризонт“:

6.2.1.1. платената форма по т. 6.1.1. се излъчва от 08:30 - 09:30 часа в предаването „Преди всички“, от 11:00 - 12:00 часа в предаването „Хоризонт до обед“, от 13:30 - 14:30 часа в предаването „12+3” и от 16:30 - 17:30 часа в предаването „Нещо повече”;

6.2.1.2. платените форми по т. 6.1.2. – 6.1.5. се излъчват всеки ден – 06:40 – 07:00 часа, 14:40 – 15:00 часа, 20:05 – 20:20 часа;

6.2.2. по програма „Христо Ботев“ – всеки делничен ден – 08:10 – 08:30 ч.;

6.2.3. по програма „Радио София“ – всеки ден след емисиите новини в 10:00 и 16:00 часа;

6.2.4. по програма „Радио Благоевград“ – всеки ден след новините в 08:00, 09:00, 10:00, 11:00, 13:00, 14:00, 15:00, 16:00, 17:00, 19:00, 20:00, 21:00 и 22:00 ч;

6.2.5. по програма „Радио Бургас“ – всеки ден в 08:00, 10:00, 11:00, 13:00, 14:00, 16:00, 17:00, 19:00 ч.

6.2.6. по програма „Радио Варна “ - всеки ден - 06:00 – 20:00 часа (на 40-тата минута на всеки час);

6.2.7. по програма „Радио Видин“ – всеки делник след новините в 08:00, 10:00, 11:00, 13:00, 14:00, 16:00, 17:00, 19:00 ч. и всяка събота и неделя след новините в 08:00, 14:00, 16:00 и 17:00 ч.

6.2.8. по програма „Радио Кърджали“ – всеки ден в 12:50 - 13:00, 16:30 - 16:40; 18:40 – 18:50, 19:30 - 19:40 ч.

6.2.9. по програма „Радио Пловдив“ - всеки ден в 08:00 - 09:00, 16:00 - 17:00 ч.;

6.2.10. по програма „Радио Стара Загора“:

6.2.10.1 платените форми по т. 6.1.1., 6.1.2., 6.1.4, и 6.1.5 всеки ден - : 07:30, 08:35, 09:35, 14:35, 15:35, 16:35;

6.2.10.2. платените форми по т. 6.1.3. - всеки ден след: 09:20 и 13:35

6.2.11. по програма „Радио Шумен“ – всеки ден в 07:45, 09:45, 15:15, 16:15 и 21:15 ч.

6.3. Заявки за излъчване на платени репортажи по т. 6.1.4. се приемат, както следва:

6.3.1. преди 15.00 часа в деня на излъчване – най-късно до 16:00 часа на предходния ден;

6.3.2. след 15.00 часа в деня на излъчване – най-късно до 12:00 часа на същия ден.

6.4. Заявки за излъчване на формите по т. 6.1.1., 6.1.2., 6.1.3. и 6.1.5. се приемат до 48 часа преди заявения час за излъчване.

6.5. Заплащането на формите по т. 6.1.1. – 6.1.6. се извършва авансово в срок до 24 часа преди заявения час на излъчване, по цени съгласно Тарифата, приета с Постановление № 310 от 29 септември 2021 г. на Министерския съвет на Република България.

6.6.Съдържанието на формите по настоящия раздел следва да съответства на изискванията на Конституцията и законите в Република България. БНР няма да носи отговорност, включително и по Закона за радиото и телевизията, в случай, че посланията излизат извън законовите ограничения, добрия тон и/или правилата на морала.

6.7. Готовите материали за всички форми по т. 6.1.1. – 6.1.6. се предоставят за излъчване на запис или публикуване **най-късно 24 часа преди предвиденото излъчване или публикуване.** Записите трябва да са във формат WAV 16bit 44.1 kHz. Готовите видеоматериали се предоставят с продължителност до 5минути като максималният размер на файловете не трябва да надвишава 10 мегабайта.

6.8. БНР не носи отговорност за качеството на материалите при неспазване на изискванията по предходната точка от страна на партия, коалиция или инициативен комитет.

**VІI. ДРУГИ РАЗПОРЕДБИ**

7.1. БНР отразява предизборната кампания на всяка поискала това партия, коалиция или инициативен комитет, регистриран за участие в изборите, въз основа на заявка, която се счита за валидно сключен договор между страните, информация за който БНР обявява съгласно чл. 180 от Изборния кодекс.

7.2. Заявките за излъчване на предизборни форми се подават в писмена форма и съдържат най-малко: подател на заявката, видове заявени форми, брой излъчвания, час/часови пояс на излъчване, съгласно споразумението, вид на публикацията и място на публикуване (за предизборни форми в интернет), както и всяка друга информация, необходима на БНР за да изпълни заявката. Писмената форма се счита за спазена и при изпращане на заявката на посочените в т. 7.15. електронни адреси.

7.3. Заявките за излъчване се подават по образец – приложение № 2. Когато това е невъзможно по обективни причини, БНР може да приеме заявки, подадени в свободна писмена форма, при условие че същите имат задължителното съдържание по т. 7.2.

7.4. Заявките се подават от лица, представляващи съответната партия, коалиция или инициативен комитет или упълномощени да заявяват излъчване или публикуване на предизборни форми към БНР. БНР може да откаже приемането на заявка или излъчването на предизборна форма, докато не получи доказателство за наличието на представителна власт на заявителя.

7.5. Приемането на заявките от страна на БНР се удостоверява с подписите на ръководителя на отдел „Реклама и издателска дейност“ и директора на дирекция „Счетоводство“, а в РРС – с подписите на директора и главния счетоводител на РРС. От момента на приемане, писмената заявка се счита за валидно сключен договор между страните, информация за който БНР обявява съгласно чл. 180 от Изборния кодекс. Изменения в така приетите заявки се допускат само с изричното писмено съгласие на страните.

7.6. БНР има правото да откаже изпълнението на заявки, които не отговарят на изискванията на т. 7.2. и т. 7.4.

7.7. В случаите, когато излъчването се заплаща със средства от медийни пакети, съответната партия, коалиция или инициативен комитет сключва договор с БНР по образец – Приложение № 3. Излъчването на предизборните форми става след потвърждение от страна на ЦИК за наличието на средства в медийните пакети.

7.8. При установено несъответствие на заявка с разпоредбите на закона, това споразумение или приложенията към него, БНР уведомява лицето, подало заявката незабавно след установяване на несъответствието, но не по-късно от 12 часа след получаване на заявката.

7.9. Предизборните форми се излъчват в последователността, определена от жребия на ЦИК, според подадените заявки до изчерпване на същите, освен когато друго е изрично предвидено в това споразумение. Когато в даден часови пояс е предвидено време за няколко различни вида предизборни форми, те се излъчват в следната последователност: диспути, хроники, клипове, други форми. Когато в програмата е предвидена емисия новини на кръгъл час, излъчването на предизборните форми започва непосредствено след края на емисията.

7.10. Когато новинарските емисии на кръгъл час попадат в периода на диспут, същият се прекъсва за излъчване на новините и продължава непосредствено след тях. Прекъсването не се отразява на предвидената обща продължителност на диспута и на времето на всеки участник в него.

7.11. В един предизборен блок в ефира на програма на БНР може да се излъчи само една предизборна форма от даден вид на определена партия, коалиция или инициативен комитет.

7.12. Предизборните клипове, както и другите форми по раздел VI-ти, могат да бъдат изработениот БНР. Клиповете се изработват въз основа на договор, сключен между БНР и поръчващия, срещу заплащане по цени, определени с Постановление № 310 от 29 септември 2021 г. на Министерския съвет на Република България.

7.13. Заявки за изработване на встъпителни клипове от БНР се приемат до 16:00 часа на 13.10.2021 г., а на заключителни клипове до 16:00 часа на 10.11.2021 г.

7.14. Срокът за изработване на всички останали клипове е не по-малко от три дни от сключването на договора за изработка.

7.15. Страните приемат, че БНР ще изпълнява заявки за репортажно отразяване на предизборни прояви само в населени места, където има кореспондентски пунктове (съгласно списък, приложен към споразумението). Прояви, провеждани в други населени места, ще бъдат включвани в само във вид на текст, предоставен от съответния предизборен щаб или чрез интервю по телефона.

7.16. Заявки за участие в предизборната кампания по програмите на БНР се приемат както следва:

7.16.1. за програми „Хоризонт“, „Христо Ботев“ и „Радио София“ на 02 9 336 562, 620, 621 и на е-mail адрес izbori.reklama@bnr.bg;

7.16.2. За РРС Благоевград – тел. 073/ 88-53-50, 073/88 95-107; e-mail: reklama.blg@bnr.bg;

7.16.3. За РРС Стара Загора – тел. 042/ 61 64 31 и 042/ 61 64 32; e-mail: reklama@radio-sz.net;

7.16.4. За РРС Видин - тел.: 094/69 17 20; e-mail: reklama.vidin@bnr.bg;

7.16.5. За РРС Шумен – 054/855 121; e-mail: vanya.prodanova@bnr.bg;

7.16.6. За РРС Пловдив – тел. 032 605 880, e-mail: reklama.plovdiv@bnr.bg;

7.16.7. За РРС Варна – тел. 052 664488; 052 664462, e-mail: reklama.varna@bnr.bg;

7.16.8. За РРС Бургас – тел. 056/ 894 006, e-mail: reklama.burgas@bnr.bg;

7.16.9. За РРС Кърджали – тел. 0361/22478, 0361/22483, e-mail: radio.kj@bnr.bg

7.17. Всички предизборни материали, подготвяни от екипите на БНР, се осъществяват в съответствие с техническите и технологични възможности на БНР, като излъчването на хроники и платени репортажи се осъществява най-рано 2 часа след приключване на отразяваното събитие;

7.18. В една хроника се отразява само едно събитие на съответната политическа партия, коалиция от партии или инициативен комитет.

7.19. Регистрираните в ЦИК партии, коалиции и инициативни комитети могат да се присъединяват към настоящото Споразумение по всяко време до приключване на предизборната кампания. Всяка партия, коалиция или инициативен комитет може с писмена декларация да декларира, че е запозната с условията на това споразумение и приема същите. От момента на подписване на декларацията и депозирането ѝ в БНР или която и да е регионална радиостанция на БНР, за съответната партия, коалиция или инициативен комитет възникват всички права и задължения, като от подписване на споразумението. БНР има право да проверява декларираните обстоятелства и може да откаже участието на партия, коалиция или инициативен комитет в отразяването на предизборната кампания в програмите на БНР, ако установи, че са декларирани неверни обстоятелства.

7.20. Настоящото споразумение се състави и подписа в три еднообразни екземпляра – по един за Българското национално радио, Централната избирателна комисия и Сметната палата на Република България. Всяка партия, коалиция или инициативен комитет, регистрирана за участие в изборите, има право да получи копие от споразумението след одобрението му от ЦИК. След одобрението му от ЦИК, споразумението се публикува на интернет страницата на БНР.

**ПРИЛОЖЕНИЯ:**

1. Правила за отразяване в програмите на БНР на предизборната кампания и изборите за президент и вицепрезидент на републиката и за народни представители, насрочени за 14 ноември 2021 г.;
2. Образец на заявка за излъчване/публикуване на предизборна форма;
3. Образец на договор за излъчване/публикуване на предизборна форма (медиен пакет);
4. Образец на декларация за присъединяване към споразумението;
5. Списък на кореспондентските пунктове мрежа на БНР

**ЗА БЪЛГАРСКОТО НАЦИОНАЛНО РАДИО:**

**МИЛЕН МИТЕВ**

**и.д. Генерален директор на БНР**

**ЗА ПАРТИИ, КОАЛИЦИИ И ИНИЦИАТИВНИ КОМИТЕТИ:**

|  |  |  |  |
| --- | --- | --- | --- |
| **Партия, коалиция, инициативен комитет** | **Представляващ** | **Подпис** | **Пълномощно**  **да/не** |
|  |  |  |  |
| **Партия, коалиция, инициативен комитет** | **Представляващ** | **Подпис** | **Пълномощно**  **да/не** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Партия, коалиция, инициативен комитет** | **Представляващ** | **Подпис** | **Пълномощно**  **да/не** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |